החדשות - הציבור משלם: מה עושות העיריות עם הכנסות הארנונה והדוחות?
הציבור משלם: מה עושות העיריות עם הכנסות הארנונה והדוחות?
רק בשבוע האחרון פרסמנו במהדורה המרכזית כי 56 רשויות ביקשו להעלות את מחירי הארנונה, שגם ככה מתייקרת בשנה הבאה לכלל אזרחי ישראל, בשיעור חד של 2.6 אחוזים. בין העיריות שדורשות העלאה: תל אביב, מבשרת ציון, ראש העין ולוד.
הארנונה הוא לא מקור ההכנסה היחיד שלהן - העיריות נהנות גם מקנסות החניה שכולנו משלמים. בדקנו כמה כסף נכנס לקופות העירייה באופן שוטף מתשלומי ארנונה ומדוחות חניה בשנה החולפת.
עיריית אילת הכניסה בשנה האחרונה 6 מיליון שקלים מדוחות חניה, אשדוד 9 מיליון שקלים, נתניה 13.6 מיליונים, בני ברק 24.5 מיליון שקלים - ות"א 180 מיליון שקלים רק מדוחות.
בעיריית תל אביב מתייחסים לדוחות החניה כאל מקור חניה מצוין. "אני יודע שזה לא פשוט, תגייסו עוד 100 פקחים ושימו בכל פינה - הם מחזירים את ההוצאה ריבית דה ריבית", אמר רון חולדאי בישיבה שהתקיימה ביוני האחרון.
ומה לגבי הארנונה? עיריית בני ברק הכניסה 360 מיליון שקלים בשנה האחרונה מתשלומי ארנונה. נתניה 700 מיליון שקלים ות"א - 3.3 מיליארד שקלים. אז מה עושות העיריות עם כל המיליונים והמיליארדים האלו ולאן הם מוסטים בתקציב? כשביקשנו פירוט - לא מכל העיריות קיבלנו תשובה.